Zaiton Sameon

**Zaiton binti Sameon** (lahir 2 Julai 1956) merupakan seorang penyanyi dan pelakon wanita Malaysia. Beliau memulakan kerjayanya dalam bidang nyanyian pada tahun 1987 hingga 1990.

## Kehidupan awal
Zaiton Sameon dilahirkan di Rembau, Negeri Sembilan pada 2 Julai 1956 . Beliau mengakui minatnya untuk bergelar penyanyi bermula ketika masih kecil lagi. Beliau menganggap penglibatan dirinya sebagai penyanyi adalah didorong oleh keluarga yang sememangnya terlibat secara langsung dalam bidang seni tari. Arwah bapanya aktif dalam bidang seni tari di negeri kelahirannya, Melaka. Sejak kecil lagi, beliau telah menyaksikan persembahan tarian bapanya di sekitar Melaka. Pada awal tahun 70 an, beliau menyertai Band Polis Hutan (BPH) untuk mengasah bakat dalam seni suara. Bekas suaminya merupakan salah seorang ahli kumpulan tersebut. Pada pertengahan tahun 70 an, beliau mula menerima tawaran untuk menyanyi di kelab malam.

## Permulaan Karier

Ketika menghadiri persembahan nyanyian di hotel terkemuka pada awal 80-an, beliau ditawarkan untuk merakamkan album pertama, ''Menaruh Harapan''. 

Zaiton mula mencipta nama apabila menjuarai Juara Lagu 1987 menerusi lagu popularnya "Menaruh Harapan" ciptaan A. Ali, dan lirik ditulis oleh Habsah Hasan. 

## Kemalangan ngeri
Zaiton Sameon telah terbabit dengan kemalangan di Jalan Kuala Lumpur-Ipoh dekat Batang Kali yang turut meragut nyawa anak tunggalnya, Azirwan Abu Bakar yang berusia 13 tahun di Batang Kali, Selangor pada 21 Februari 1990. Dalam kemalangan tersebut, van yang mereka naiki telah dilanggar oleh lori. Seorang lagi yang turut meninggal dunia ialah pemuzik pengiring Zaiton, Ismail Shaari. Beliau telah mengalami gangguan emosi selama 11 tahun (Feb 1990-Julai 2001). Dalam tempoh tersebut, rakan-rakannya memberi sokongan dengan menghasilkan album ''Kami Bersamamu Zaiton Sameon''.

## Kemunculan Semula
Selepas pulih ingatan, beliau kembali aktif menyanyi semula. Beliau masih lagi mendapat banyak undangan nyanyian sehingga kini.      

Pada bulan Jun 2015, Zaiton Sameon mengambil keputusan untuk berhijab sepenuhnya.      

Album terbaru daripada Zaiton Sameon, *Terimalah Aku* sudah selesai dirakam pada tahun 2016 tetapi masih belum dilancarkan kerana ingin menunggu masa yang sesuai dan mungkin bakal dilancarkan pada tahun 2017. Album baru tersebut dimuatkan dengan lagu-lagu balada dan melodinya lebih kepada lagu era 90-an kerana beliau beranggapan bahawa penggemar muzik masih lagi menggemari lagu-lagu era 90-an.

## Dapur Zaiton Sameon
Selain aktif dalam bidang nyanyian, Zaiton Sameon turut menceburi dalam bidang perniagaan. Rendang Nasib daripada Dapur Zaiton Sameon turut mendapat permintaan di Singapura. Beliau memulakan perniagaan Rendang Nasib hanya sebagai pendapatan sampingan. Baginya, dia tidak perlu meminta simpati dan pertolongan orang selagi ada kudrat untuk bekerja.

## Diskografi
### Album studio
* **1987** : ''Menaruh Harapan''
* **1988** : ''Kabut Serangkai Mawar''
* **1997** : ''Kembali Lagi''

### Album Kompilasi
* **1989** : *Diriku Yang Tersingkir* (edaran FGM)
* **1990** : *Koleksi Zaiton Sameon* (edaran FGM)
* **1995** : *20 Lagu Memori Zaiton Sameon* (edaran Winner)
* **2004** : *Album Ratu Sensasi* (menampilkan lagu baru "Menadah Impian") (Edaran FGM/Life Records)
* **2004** : *In Sensation* (menampilkan lagu baru "Cinta Sepanjang Masa", edaran Musictech Musicland Sdn Bhd)

### Single
* **2004** : "Cinta Sepanjang Masa"
* **2004** : "Menadah Impian"
* **2017** : "Terimalah Aku"
* **2017** : "Rindu Pelukan Bonda"

## Filemografi

### Filem

### Zaiton: Ceritaku
Pada 01 November 2012, filem biografi  telah ditayangkan di pawagam seluruh Malaysia. Filem arahan Esma Daniel ini diterajui oleh Nadia Aqilah yang memegang watak utama dan turut dibintangi oleh Shahronizam Noor, Karl Shafek, Norlia Ghani, Fazlina Ahmad Daud dan Arash Mohamad. Filem Zaiton Ceritaku ini mengupas kembali detik-detik perjalanan Zaiton Sameon ketika meniti zaman popularitinya sehingga beliau jatuh akibat peristiwa hitam yang berlaku dalam hidupnya seperti kemalangan ngeri yang mengorbankan anak kesayangannya, kisah keluarganya, kisah mereka yang cuba memperalatkan dirinya dan juga kisah kemunculan seorang lelaki yang jujur ingin membantu. Zaiton sendiri membuat penampilan khas di babak akhir filem ini.

## Anugerah dan pencalonan

### Anugerah Juara Lagu 1987
* "Menaruh Harapan" (A. Ali, Habsah Hassan, Zaiton Sameon)

### Persembahan terbaik
* Zaiton Sameon - "Menaruh Harapan"

### Lirik terbaik
* "Menaruh Harapan" - Habsah Hassan

**Anugerah Sri Angkasa 1989** 

**Penyanyi Paling Popular Radio**

**•** “Menaruh Harapan” *- Zaiton Sameon*

## Rujukan